CELEX: 52013PC0857
Language: ro
Date: 2013-12-04
Title: Propunere de RECOMANDARE A CONSILIULUI privind un Cadru de calitate pentru stagii

|
			
		
		
		52013PC0857
		
			Propunere de RECOMANDARE A CONSILIULUI privind un Cadru de calitate pentru stagii /* COM/2013/0857 final - 2013/0431 (NLE) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
În ultimele două
decenii, stagiile au devenit o formă importantă de intrare a
tinerilor pe piața muncii. Creșterea
șanselor tinerilor de obținere a unui loc de muncă și a
productivității lor este esențială pentru intrarea lor pe
piața forței de muncă. Totuși,
deși stagiile reprezintă din ce în ce mai mult o caracteristică
standard a piețelor noastre ale locurilor de muncă, răspândirea
lor a fost însoțită de creșterea preocupărilor cu privire
la conținutul educațional și la condițiile de muncă.
Pentru ca stagiile să faciliteze în mod efectiv accesul la un loc
de muncă, ele trebuie să ofere conținut educațional de
calitate și condiții de muncă adecvate și nu ar trebui
să fie un substitut ieftin pentru locurile de muncă obișnuite. 
În decembrie 2012, Comisia
a prezentat Pachetul privind integrarea tinerilor pe piața muncii[1] incluzând lansarea celei de-a doua etape de consultare a partenerilor
sociali cu privire la un Cadru de calitate pentru stagii[2] (CCS), în urma unor repetate apeluri
din partea Parlamentului European[3]
și a Consiliului European[4].
Consultările Comisiei[5]
cu privire la acest subiect împreună cu alte studii și sondaje
au identificat o serie de probleme care afectează în prezent stagiile în
UE. Problemele se referă în special la două domenii:
·        
insuficiența conținutului
educațional (de exemplu, stagiarilor li se încredințează sarcini
neînsemnate); și 
·        
condiții de muncă neadecvate (orar de
lucru prelungit, asigurări nesatisfăcătoare pentru
sănătate și siguranță sau riscuri profesionale,
remunerație/indemnizație prea mică sau absentă,
situație juridică neclară, durată extinsă, etc.). 
În plus, părțile interesate au
evidențiat problema reprezentată de faptul că existența
unei proporții mari de stagii neplătite sau slab plătite poate o
problemă de egalitate de acces[6]
și, de asemenea, poate conduce la o tendință de a înlocui
lucrătorii plătiți cu stagiari[7].
De asemenea, uneori stagiarii nu sunt informați în mod clar dacă vor
primi remunerație sau indemnizație sau nu sunt informați cu
privire la principalele condiții de muncă, precum asigurări de
sănătate și de accident sau drept la concediu de odihnă.
Mai multă transparență în ceea
ce privește conținutul educațional și condițiile de
muncă în cadrul stagiului vor duce la o mai bună funcționare a
pieței forței de muncă. Eurobarometrul din 2013 privind stagiile
sugerează că transparența în ceea ce privește
condițiile de muncă în anunțurile privind stagiile vacante
și în mesajele publicitare referitoare la acestea ar putea fi
îmbunătățită.
Cadrele de reglementare
ale statelor membre în general și strictețea reglementărilor în
particular variază considerabil atât între diferitele tipuri de stagiu,
cât și între statele membre. În unele state membre nu există o definiție
juridică a stagiului. În timp ce actuala fragmentare
a reglementărilor și absența unor criterii privind calitatea de
uz general sunt remarcabile, o înțelegere comună a ceea ce
înseamnă un stagiu și a standardelor sale minime poate contribui la
modelarea politicilor statelor membre și a demersurilor de reglementare. În sfârșit, dovezile
arată că numărul de stagii transnaționale este foarte mic[8], în pofida unor rate de
mobilitate foarte mari în rândul studenților, de exemplu în cadrul
programului Erasmus. Aceasta pare să fie o oportunitate importantă
ratată pentru a reduce șomajul în rândul tinerilor prin mobilitate:
stagiile transnaționale ar putea fi un factor esențial pentru ca
tinerii să obțină un loc de muncă într-un alt stat membru. Un CCS aplicabil la nivel european ar contribui la
soluționarea problemei numărului mic de stagii transnaționale. El ar contribui la îndepărtarea unui obstacol major din calea
mobilității transfrontaliere, și anume lipsa de informații,
într-un domeniu grevat de o puternică fragmentare a reglementărilor. Crearea unui CCS este, de
asemenea, esențială pentru extinderea EURES la stagii, astfel cum a
fost solicitat de către Consiliul European în concluziile sale din iunie
2012[9].
Ca răspuns la șomajul foarte mare în
rândul tinerilor în mai multe state membre și ca urmare a unor angajamente
anterioare, Comisia a propus o Recomandare privind înființarea unei
Garanții pentru tineret[10],
adoptată de Consiliu la data de 22 aprilie 2013[11]. Ea îndeamnă
statele membre de a se asigura că toți tinerii cu vârsta de
până la 25 de ani primesc o ofertă de muncă de calitate, formare
continuă, o ofertă de ucenicie sau de stagiu în termen de patru luni
din momentul în care își pierd locul de muncă sau ies din sistemul de
învățământ oficial. Cerințele privind calitatea
stagiilor sunt esențiale pentru o punere în aplicare efectivă a
recomandării. 
În acest context, prezenta propunere de
Recomandare a Consiliului urmărește să asigure ca stagiile
să faciliteze în mod eficient tranziția de la educație la
muncă și, prin urmare, să crească șansele tinerilor de
a obține un loc de muncă. Propunerea stabilește orientări
care pot asigura un conținut educațional de înaltă calitate
și condiții de muncă adecvate. De asemenea, ea
schițează modul în care Comisia va sprijini acțiunile statelor
membre prin intermediul cadrului de finanțare de către UE, al
schimbului de bune practici și al monitorizării. Ea cuprinde
așa-numitele stagii de pe „piața liberă”, adică stagiile
convenite între un stagiar și un ofertant de stagii (societăți
comerciale, organizații fără scop lucrativ sau
administrația publică) fără implicarea unei părți
terțe, în general efectuate după finalizarea studiilor și/sau ca
parte a căutării unui loc de muncă. Recomandarea propusă nu
abordează stagiile care fac parte din programa școlară și
profesională, nici pe cele care fac parte din formarea profesională
obligatorie (de exemplu, medicină, arhitectură, etc.). 
Propunerea este însoțită de o
evaluare a impactului, care prezintă rezultatele consultărilor cu
părțile interesate, examinează în detaliu problemele stagiilor,
discută aspectele juridice și de subsidiaritate și prezintă
o analiză a opțiunilor posibile pentru a rezolva problema.
2.           REZULTATELE
CONSULTĂRILOR CU PĂRȚILE INTERESATE ȘI ALE EVALUĂRII
IMPACTULUI
Consultarea publică 
Comisia s-a consultat cu o largă serie de
părți interesate privind problemele legate de stagii și
găsirea unor posibile soluții. 
Ca răspuns la o consultare publică
desfășurată în perioada aprilie – iulie 2012, sindicatele,
ONG-urile, organizațiile de tineret, instituțiile de
învățământ și cei mai mulți respondenți
individuali au sprijinit, în general, o inițiativă din partea
Comisiei. Cu toate că organizațiile patronale, camerele de
comerț și statele membre au sprijinit inițiativa, în general,
ele au menționat adesea necesitatea de a păstra cadrul suficient de
flexibil pentru a se ține seama de diversitatea practicilor
naționale. 
Cei mai mulți respondenți au fost de
acord cu analiza Comisiei (un acord scris de stagiu, obiective și
conținut educațional clare[12],
durată limitată, asigurări sociale adecvate, etc.).
Societățile comerciale și unele organizații patronale au
susținut că remunerația și aspectele de protecție
socială nu intră în sfera de competență a UE.
Consultarea cu partenerii sociali
O consultare în două etape cu partenerii
sociali privind inițiativa CCS a avut loc în perioada octombrie 2012 –
februarie 2013. Partenerii sociali au reiterat pozițiile pe care le-au
exprimat în cadrul consultării publice, organizațiile sindicale pledând
în favoarea unei inițiative mai puternice, iar angajatorii
exprimându-și îngrijorarea cu privire la flexibilitate și la sarcina
generată asupra societăților comerciale. Cu toate acestea, ei nu
au lansat negocieri privind un posibil acord în conformitate cu articolul 154
din TFUE. 
La data de 11 iunie 2013, CES, BUSINESSEUROPE,
UEAPME și CEEP au prezentat un cadru de acțiuni privind ocuparea
forței de muncă în rândul tinerilor (Framework of Actions on Youth
Employment – FoA), rezultat din negocieri în cadrul dialogului social,
luând notă de intenția Comisiei de a propune o Recomandare a
Consiliului privind Cadrul european de calitate pentru stagii. Partenerii
sociali au în vedere desfășurarea altor acțiuni în comun cu
Consiliul și cu Parlamentul European pe baza unei viitoare propuneri a
Comisiei de Recomandare a Consiliului privind un CCS european.
Întreprinderile mici și mijlocii
(IMM-urile)
Între martie și iunie 2013, a fost
realizat un sondaj în rândul IMM-urilor cu scopul de a investiga, din perspectiva
unui angajator, calitatea stagiilor oferite de către IMM-uri și de a
estima costurile de conformare ale măsurilor potențiale privind CCS.
În total, la sondaj au participat 914 IMM-uri. Sondajul a evidențiat
importanța stagiilor pentru crearea de locuri de muncă în IMM-uri,
majoritatea celor chestionați (71,9 %) considerând stagiile ca fiind
o modalitate de a selecta și de a pregăti viitorii angajați. De
asemenea, el a confirmat că o majoritate copleșitoare a IMM-urilor (9
din 10) nu ar avea probleme cu elementele referitoare la calitate propuse.
Sondajul Eurobarometru privind stagiile
În mai 2013 a fost realizat un sondaj
Eurobarometru în UE-27 și Croația pentru a cuantifica
preocupările cu privire la calitatea stagiilor. Rezultatele acestui prim
sondaj reprezentativ realizat în întreaga UE pe tema în cauză includ
următoarele aspecte:
·        
confirmarea gradului de răspândire a
stagiilor: 46 % dintre respondenții cu vârsta în intervalul 18-‑35
de ani au urmat cel puțin un stagiu;
·        
unul din trei stagii a fost considerat
nesatisfăcător, fie sub aspectul condițiilor de muncă (25 %
din totalul stagiilor), fie al conținutului educațional (18 %),
fie al ambelor;
·        
un factor determinant esențial pentru
raritatea stagiilor transnaționale (9 % din totalul stagiilor) este lipsa
de informații: 38 % dintre cei care ar fi fost interesați au
menționat insuficiența informațiilor referitoare la
reglementarea stagiilor în alte state membre.
O analiză econometrică bazată
pe rezultatele Eurobarometrului a constatat o corelație semnificativă
între calitatea stagiilor și „obținerea unui loc de muncă”. Cu
alte cuvinte, cei care au finalizat un stagiu necorespunzător calitativ
și-au găsit mai greu un loc de muncă.
Evaluarea impactului
A doua etapă a consultării
partenerilor sociali a fost însoțită de un document de analiză[13] cu privire la
problemele privind calitatea stagiilor, care stabilește soluțiile
posibile în materie de politici. 
Acest document a fost extins în 2013 pentru a
forma o veritabilă evaluare a impactului (EI)[14]
conținând date anterior nedisponibile cu privire la numărul și
calitatea stagiilor, precum și noi dovezi cu privire la corelația
dintre calitate și perspectivele de obținere a unui loc de muncă.
EI identifică și analizează
opțiunile de politică pentru creșterea proporției de stagii
de calitate, în special prin elaborarea unor standarde privind „cele mai bune
practici” și prin descurajarea angajatorilor să ofere stagii
necorespunzătoare calitativ. De asemenea, EI analizează noi propuneri
privind transparența, care să faciliteze trierea de către tineri
a stagiilor în funcție de calitate.
EI analizează patru
opțiuni, în plus față de scenariul de referință: 
·        
înființarea unui site de internet cu
informații;
·        
crearea etichetelor de calitate voluntare;
·        
propunerea unei Recomandări a Consiliului;
și
·        
propunerea unei Directive. 
EI concluzionează
că cea mai eficace, eficientă și proporțională
opțiune ar fi o propunere a Comisiei de Recomandare a Consiliului privind
un CCS care să fie transpusă de statele membre în practica
națională și/sau în sistemul juridic național. 
Ea ar recomanda statelor
membre să se asigure că încheierea în scris a unui acord de stagiu este obligatorie. Acordul
ar include informații privind obiectivele educaționale ale stagiului,
condițiile de muncă, existența unei
remunerații/indemnizații, drepturile și obligațiile în
temeiul legislației UE și naționale aplicabile, precum și
durata stagiului.
De asemenea, cerințe suplimentare în
materie de transparență ar genera stimulente pentru stagiile de
calitate și/sau sancțiuni pentru stagiile necorespunzătoare
calitativ. 
Conform opțiunii preferate,
anunțurile de stagii vacante ar trebui să indice dacă stagiul
este plătit sau nu și, în cazul în care este plătit, valoarea
remunerației/indemnizației. În plus, ofertanții de stagii ar
trebui să dezvăluie proporția de stagiari cărora
le-a fost oferit un contract de muncă după încheierea stagiului.
3.           ELEMENTELE JURIDICE ALE
PROPUNERII
Temeiul juridic
Temeiul juridic al prezentei inițiative
este reprezentat de articolele 153, 166 și 292 din TFUE. În conformitate
cu articolul 292 din TFUE, Consiliul poate adopta recomandări pe baza unei
propuneri a Comisiei în domeniile de competență ale UE. 
În conformitate cu articolul 153 din TFUE,
Uniunea susține și completează activitățile statelor
membre, printre altele, în domeniul condițiilor de muncă, al
securității sociale și al protecției sociale a
lucrătorilor, precum și în domeniul integrării persoanelor
excluse de pe piața forței de muncă și al combaterii
excluziunii sociale. În conformitate cu jurisprudența Curții de
Justiție, stagiile remunerate intră sub incidența articolului
153.
Pentru a cuprinde și
stagiile neremunerate, articolul 166 din TFUE a fost adăugat ca temei
juridic suplimentar. În conformitate cu această dispoziție, Uniunea
pune în aplicare o politică de formare profesională care
sprijină și completează acțiunile statelor membre,
respectând în același timp pe deplin responsabilitatea statelor membre în
ceea ce privește conținutul și organizarea formării
profesionale. 
Prin urmare, în
funcție de faptul că stagiul e remunerat sau nu, se aplică
articolul 153 sau 166 din TFUE, respectiv.
Dispozițiile de la articolul 153 din TFUE
nu se aplică plății, în baza articolului 153 alineatul (5) din
TFUE. Cu toate acestea, această din urmă dispoziție nu
împiedică abordarea problemelor legate de transparența privind plata,
prin faptul că se recomandă ca acordul de stagiu încheiat în scris
să clarifice dacă remunerația este sau nu aplicabilă.
O analogie poate fi făcută cu alte
instrumente ale UE, cum ar fi Directiva 91/533/CEE privind obligația
angajatorului de a informa un angajat cu privire la condițiile aplicabile
contractului sau raportului de muncă. Directiva respectivă prevede la
articolul 2 că: 
„1. Angajatorul are obligația de a
aduce la cunoștința lucrătorului ... elementele esențiale
ale contractului sau raportului de muncă.
2. Informarea prevăzută la ... se
referă cel puțin la următoarele elemente:
(h) suma inițială de bază,
celelalte elemente componente și frecvența plății remunerației
pe care lucrătorul are dreptul să o primească …”[15]
În mod similar, propunerea de Directivă
privind condițiile de intrare și de ședere a
resortisanților țărilor terțe în contextul unui transfer în
cadrul aceleiași companii[16]
abordează problema remunerării ca element al unei scrisori de numire
din partea angajatorului sau al unui contract.
Formarea profesională
este un obiectiv central al politicilor UE privind ocuparea forței de
muncă și domeniul învățământului. De asemenea, ea este
o parte integrantă a libertății de circulație a persoanelor
în conformitate cu articolul 45 din TFUE – o libertate fundamentală
protejată prin tratat. Dată fiind dimensiunea
transnațională a stagiilor, acțiunile întreprinse la nivel
individual de statele membre nu vor atinge obiectivele propunerii de
inițiativă – de a îmbunătăți substanțial
calitatea stagiilor efectuate în UE.
În sfârșit, Carta
drepturilor fundamentale a Uniunii Europene conține, de asemenea, o serie
de drepturi și libertăți care ar putea fi relevante pentru
măsurile viitoare privind stagiile, în special articolul 21
(nediscriminarea), articolul 29 (dreptul de acces la serviciile de plasament),
articolul 31 (condiții de muncă echitabile și corecte) și
articolul 32 (interzicerea muncii copiilor și protecția tinerilor la
locul de muncă).
Subsidiaritatea
Principiul subsidiarității se aplică în măsura în
care propunerea nu intră în competența exclusivă a Uniunii. 
În cazul stagiilor, o
soluție la nivelul UE prezintă o serie de avantaje: 
(1)                   
Orientările privind calitatea adoptate sau
propuse de către organisme diferite în state membre diferite indică,
în linii mari, elemente similare care se presupune că sunt esențiale
pentru creșterea calității stagiilor. Aceasta sugerează
că definirea standardelor referitoare la calitatea stagiilor ar trebui
să nu difere în mod fundamental în funcție de practicile
naționale sau circumstanțele locale.
(2)                   
O soluție la nivelul UE ar avea efecte
benefice în ceea ce privește mobilitatea stagiarilor. Tinerilor le-ar fi
mai ușor să accepte un stagiu în altă țară în cazul în
care existența practicilor sau a normelor standard le-ar permite să
înțeleagă în mod clar la ce să se aștepte. 
(3)                   
Experiența arată că, având în vedere
problemele de coordonare, definirea unor standarde privind calitatea recunoscute
la nivel internațional ar putea fi mai rapidă dacă
instituțiile supranaționale ar adopta un rol de coordonare și
sprijin. 
Statele membre ar putea, în mod independent,
să adopte măsuri în vederea îmbunătățirii
calității stagiilor. Totuși, în practică, ele au solicitat
în mod repetat Comisiei să adopte un CCS (a se vedea, printre altele,
concluziile a trei Consilii Europene recente: decembrie 2012, februarie 2013
și iunie 2013). 
Într-o situație în care cadrele de
reglementare diverg, ar fi utilă o înțelegere comună a ceea ce
înseamnă un stagiu și care sunt standardele sale minime. Aceasta va
contribui la modelarea metodelor de reglementare de către statele membre,
întrucât standardele propuse urmează să fie puse în aplicare prin
intermediul metodelor de reglementare specifice ale statelor membre. În acest
mod, UE ar putea oferi sprijin concret statelor
membre în implementarea orientării nr. 8 privind ocuparea forței de
muncă din cadrul strategiei Europa 2020, în particular prin „aplicarea
unor sisteme pentru a ajuta tinerii, în particular pe cei care nu sunt
încadrați profesional și nu urmează niciun program
educațional sau de formare, să-și găsească un prim loc
de muncă, să câștige experiență în muncă sau
să-și continue studiile sau formarea profesională, inclusiv
uceniciile, și pentru a interveni rapid atunci când tinerii devin
șomeri.” Aceasta ar elimina un obstacol important din calea
mobilității transfrontaliere, lipsa informațiilor, într-un
domeniu marcat de o puternică fragmentare a cadrului de reglementare, iar
Recomandarea ar ajuta la acordarea sprijinului oferit prin ERASMUS +[17] și la dezvoltarea
suplimentară a EURES[18].
Proporționalitatea
Recomandarea Consiliului
permite respectarea strictă a principiului
proporționalității: Statele membre care au introdus deja în
legislația sau în practica lor națională garanțiile și
elementele de calitate propuse nu vor avea nevoie să acționeze. De
asemenea, statele membre trebuie să aibă libertatea de a evalua dacă
este oportun să se depășească CCS propus prin prezentul
act, în special pentru a include și problema remunerației minime, pe
care CCS nu o abordează.
4.           IMPLICAȚIILE BUGETARE
Nu sunt relevante.
5.           ELEMENTE OPȚIONALE
Nu sunt relevante.
2013/0431 (NLE)
Propunere de
RECOMANDARE A CONSILIULUI
privind un Cadru de calitate pentru stagii
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolele 153, 166 și 292,
având în vedere propunerea Comisiei Europene,
întrucât:
(1)       Tinerii au fost grav
afectați de criză. Rata șomajului în rândul tinerilor a ajuns la
vârfuri istorice în ultimii ani în mai multe state membre, fără
niciun semn de scădere pe termen scurt. Creșterea șanselor
tinerilor de obținere a unui loc de muncă și a
productivității lor este esențială pentru intrarea lor pe
piața forței de muncă.
(2)       O tranziție lină de
la educație la muncă este esențială pentru a spori
șansele tinerilor de a intra pe piața forței de muncă.
Îmbunătățirea educației tinerilor și facilitarea tranziției
lor la muncă sunt necesare pentru a atinge obiectivul principal al
strategiei Europa 2020 ca 75 % dintre persoanele cu vârsta între 20
și 64 de ani să fie angajate în muncă până în 2020.
Orientarea nr. 8 privind politicile de ocupare a forței de muncă ale
statelor membre le îndeamnă pe acestea să aplice„sisteme pentru a
ajuta tinerii, în special pe cei care nu sunt încadrați profesional
și nu urmează niciun program educațional sau de formare,
să-și găsească un prim loc de muncă, să
câștige experiență profesională sau să-și
continue studiile sau formarea, inclusiv uceniciile, și pentru a interveni
rapid atunci când tinerii devin șomeri”[19].
(3)       În ultimele două
decenii, stagiile au devenit o formă importantă de intrare pe
piața muncii pentru tineri.
(4)       Costurile socio-economice
cresc în cazul în care stagiile, în special cele repetate, înlocuiesc locurile
de muncă obișnuite, în special pe cele de început de carieră,
oferite de obicei tinerilor. În plus, stagiile de slabă calitate, în
special cele cu conținut educațional puțin, nu conduc la o
creștere semnificativă a productivității și nici nu
presupun efecte pozitive de semnalizare. Costurile sociale sunt determinate
și de stagiile neremunerate care pot limita oportunitățile de
carieră ale celor provenind din medii dezavantajate.
(5)       Există dovezi că
există legături între calitatea stagiilor și șansele de
obținere a unui loc de muncă. Valoarea stagiilor în a facilita
tranziția către obținerea unui loc de muncă depinde de
calitatea lor în ceea ce privește conținutul educațional și
condițiile de muncă. Stagiile de calitate aduc beneficii directe în
ceea ce privește productivitatea, îmbunătățesc acoperirea
nevoilor pieței muncii și promovează mobilitatea, în special
prin reducerea costurilor implicate de căutare și acoperirea nevoilor
de personal atât pentru societăți comerciale, cât și pentru
tineri.
(6)       Recomandarea Consiliului
privind înființarea unei Garanții pentru tineret[20] sugerează
statelor membre să se asigure că tuturor tinerilor cu vârsta mai
mică de 25 de ani li se oferă un loc de muncă
corespunzător, continuarea educației, un post de ucenic sau un stagiu
de bună calitate în termen de patru luni de la intrarea în șomaj sau
de la absolvirea unei forme de învățământ oficiale. 
(7)       Diferite studii și
sondaje au constatat că problemele privind calitatea afectează multe
stagii, în special pe cele în cazul cărora nicio instituție de
învățământ sau de formare profesională nu este direct
responsabilă de conținutul educațional și de
condițiile de muncă în cadrul stagiului (așa-numitele stagii de
pe „piața liberă”). 
(8)       Dovezile arată că
multor stagiari li se cere să îndeplinească sarcini neînsemnate,
fără suficient conținut educațional. Un stagiu de calitate
trebuie să furnizeze un conținut educațional solid și
semnificativ, în special prin identificarea competențelor specifice care
vor fi dobândite, prin supravegherea și îndrumarea stagiarului, precum
și prin monitorizarea evoluției acestuia. 
(9)       De asemenea, au fost
identificate probleme în ceea ce privește condițiile de muncă,
de exemplu, orarul de lucru prelungit, aspectele de securitate socială,
riscurile pentru sănătate, siguranță sau cele profesionale,
remunerație și/sau indemnizație mică sau absentă, o
lipsă de claritate cu privire la regimurile juridice aplicabile și
durata prelungită a stadiului.
(10)     Stagiile sunt în prezent
reglementate în moduri foarte diferite în țările din Uniune. În cazul
în care există reglementări, acestea prevăd elemente privind
calitatea diferite sau practici de punere în aplicare diferite, în timp ce
stagiile rămân, în bună parte, nereglementate în unele state membre
și sectoare. O parte considerabilă a ofertanților de stagii utilizează
stagiarii pe post de lucrători ieftini sau chiar neplătiți, fapt
care, adesea, se datorează lipsei unui cadru de reglementare sau a unui
instrument sau lipsei de transparență în ceea ce privește
condițiile de muncă în cadrul stagiilor și conținutului lor
educațional. 
(11)     Cadrul de calitate pentru
stagii va sprijini îmbunătățirea condițiilor de muncă
și a conținutului educațional al stagiilor. Încheierea în scris
a unui acord de stagiu care indică obiectivele educaționale,
condiții de muncă adecvate, drepturile și obligațiile
și o durată rezonabilă constituie principalul element al
Cadrului de calitate pentru stagii.
(12)     Lipsa de informații este
una dintre cauzele calității slabe a unor stagii și este o
problemă care afectează mult mai des stagiile decât locurile de
muncă obișnuite. Cerințele privind transparența mai stricte
pentru anunțurile de stagii vacante sau pentru publicitatea referitoare la
acestea vor contribui la îmbunătățirea condițiilor de muncă
și vor stimula mobilitatea transfrontalieră.
(13)     Partenerii sociali joacă
un rol esențial în conceperea, punerea în aplicare și monitorizarea
politicilor și programelor de formare profesională. Cooperarea dintre
partenerii sociali și autoritățile relevante ar putea avea drept
obiectiv punerea la dispoziția tinerilor a unor informații specifice
privind oportunitățile de carieră disponibile și
necesitățile de competențe de pe piețele forței de
muncă, precum și privind drepturile și
responsabilitățile stagiarilor. În plus, partenerii sociali pot juca
un rol în facilitarea punerii în aplicare a Cadrului de calitate pentru stagii,
în special prin elaborarea și punerea la dispoziție a unor modele de
acord de stagiu simple și concise, în special pentru utilizarea lor de
către microîntreprinderi și adaptate la scopurile lor specifice. În
cadrul de acțiuni privind ocuparea forței de muncă în rândul
tinerilor din iulie 2013, partenerii sociali europeni au remarcat intenția
Comisiei de a propune o Recomandare a Consiliului privind cadrul de calitate
european referitor la stagii și au anunțat că sprijină
acțiunile statelor membre menite să
îmbunătățească calitatea stagiilor.
(14)     Una dintre provocări este
de a spori mobilitatea transfrontalieră a stagiarilor în Uniune pentru a
contribui la promovarea unei autentice piețe europene a muncii.
Diversitatea existentă a reglementărilor constituie un obstacol în
calea dezvoltării mobilității transfrontaliere a stagiarilor. În
plus, în unele cazuri, s-a constatat că obstacolele administrative și
legislative în calea mobilității transfrontaliere a stagiarilor
afectează câteva dintre statele membre care îi primesc. Prin furnizarea de
standarde și orientări care ar trebui să fie folosite ca
referințe, Cadrul de calitate pentru stagii va facilita accesul la stagii
transnaționale.
(15)     Dezvoltarea unui Cadru de
calitate pentru stagii va spori transparența. În plus, el va sprijini
extinderea EURES la stagii, facilitând astfel mobilitatea și va contribui
la acordarea sprijinului pentru mobilitatea stagiarilor din programul Erasmus
+.
(16)     Programele statelor membre
care promovează și oferă stagii tinerilor pot fi sprijinite
financiar din fondurile europene. În plus, Inițiativa privind ocuparea
forței de muncă în rândul tinerilor va sprijini stagiile în contextul
Garanției pentru tineret, care vizează tinerii din regiunile Uniunii
cel mai grav afectate de șomajul în rândul tinerilor și care va fi
cofinanțată din Fondul social european (FSE) alocat pentru perioada
2014-2020. FSE, precum și Inițiativa privind ocuparea forței de
muncă în rândul tinerilor pot fi utilizate pentru a spori numărul
și calitatea stagiilor oferite în statele membre. Aceasta implică o
potențială contribuție la costul stagiului, inclusiv, în anumite
condiții, acoperirea unei părți a remunerației. În plus, ele pot sprijini, de asemenea, costurile altor cursuri de
formare profesională pe care tinerii le pot urma în afara stagiilor, de
exemplu cursuri de limbi străine.
(17)     Comisia a lansat un Program
specific de sprijin sub formă de asistență tehnică pentru
FSE, pentru a ajuta statele membre să instituie sisteme de stagiu cu
sprijin din FSE. Acest Program de sprijin sub formă de asistență
tehnică pentru FSE oferă consultanță strategică,
operațională și politică autorităților
naționale și regionale, vizând instituirea unor noi sisteme de stagiu
sau modernizarea celor existente. 
(18)       Consiliul, în Rezoluția sa privind dialogul structurat referitor
la încadrarea în muncă a tinerilor din mai 2011 a afirmat că „ar fi
de dorit să se creeze un cadru de calitate referitor la stagii în vederea
asigurării valorii educaționale a acestei experiențe”.
(19)     Concluziile Consiliului din
iunie 2011 privind „Promovarea ocupării forței de muncă în
rândul tinerilor pentru a realiza obiectivele Strategiei Europa 2020” a invitat
Comisia să „ofere orientări cu privire la condițiile favorabile
unor stagii de înaltă calitate prin intermediul unui cadru de calitate
pentru stagii”[21].
(20)     În iunie 2012, în
„Rezoluția către o redresare generatoare de locuri de muncă”[22] Parlamentul European a
invitat Comisia să prezinte cât mai curând posibil o „propunere de
Recomandare a Consiliului privind un Cadru de calitate pentru stagii” și
să definească „standarde minime care să sprijine furnizarea
și angajarea în stagii de înaltă calitate”.
(21)     Consiliul European din iunie
2012 a invitat Comisia să examineze posibilitatea de a include stagiile în
portalul EURES.[23]
(22)     Concluziile Consiliului
European din decembrie 2012 a invitat Comisia „să finalizeze rapid
cadrul de calitate pentru stagii”.
(23)     În Pachetul privind integrarea
tinerilor pe piața muncii din decembrie 2012, Comisia a lansat o
consultare a partenerilor sociali cu privire la un Cadru de calitate pentru
stagii. În răspunsurile lor, partenerii sociali din UE au informat Comisia
că nu intenționează să lanseze negocieri privind un acord
autonom în temeiul articolului 154 din TFUE[24].

(24)     Consiliului European din iunie
2013 a reconfirmat faptul că „Cadrul de calitate pentru stagii ar trebui
instituit la începutul anului 2014”.
(25)     Cadrul de calitate reprezintă
un important punct de referință pentru determinarea unei oferte de
stagiu de bună calitate în conformitate cu recomandarea Consiliului
privind înființarea unei Garanții pentru tineret.
(26)     În conformitate cu analiza
anuală a creșterii ediția 2014[25]
este „esențial să se faciliteze tranziția de la școală
la muncă, în special prin creșterea disponibilității unor
stagii sau ucenicii de bună calitate.”
(27)     În sensul prezentei
recomandări, stagiile sunt înțelese ca o perioadă limitată
de practică de profesională, convenită
între un stagiar și un ofertant de stagiu, fără implicarea unei
părți terțe, care include o componentă
educațională, pentru a câștiga experiență
practică înainte de a obține un loc de muncă obișnuit (stagii de pe „piața liberă”). 
(28)     Prezenta recomandare ar trebui
să vizeze toate stagiile de pe „piața
liberă” , indiferent dacă sunt remunerate sau
nu.
(29)     Prezenta recomandare nu
vizează stagiile necesare pentru dobândirea de experiență în
muncă care fac parte din programa de studiu universitar,
din educația formală sau din cea
profesională. Stagiile al căror conținut este reglementat prin
legislația națională și a căror finalizare este o
cerință pentru a obține o diplomă universitară sau
pentru a avea acces la o anumită profesie (de exemplu, medicină,
arhitectură, etc.) nu sunt vizate prin prezenta recomandare.
RECOMANDĂ STATELOR MEMBRE:
(1)                   
Îmbunătățirea calității
stagiilor de pe piața liberă, în special în ceea ce privește
conținutul educațional și condițiile de muncă, cu
scopul de a facilita tranziția tinerilor de la educație la muncă
prin adoptarea, în legislația sau practicile lor naționale, a
următoarele principii ale unui Cadru de calitate pentru stagii: 

Încheierea unui acord de stagiu în scris
(2)                   
Solicitarea ca stagiile să se bazeze pe un
acord scris, încheiat în prealabil pentru un stagiu între stagiar și
ofertantul stagiului; 
(3)                   
Asigurarea faptului că acordurile privind
stagiile indică obiectivele educaționale, condițiile de
muncă, plata remunerației sau a indemnizației către stagiar
din partea ofertantului stagiului, drepturile și obligațiile
părților în temeiul legislației UE și al legislației
naționale aplicabile, precum și durata stagiului, astfel cum sunt
menționate în recomandările 4 – 12;

Obiectivele educaționale
(4)                   
Promovarea celor mai bune practici în ceea ce
privește obiectivele educaționale pentru a ajuta tinerii să
dobândească experiență practică și competențe
relevante; sarcinile atribuite stagiarilor ar trebui să permită
atingerea acestor obiective;
(5)                   
Încurajarea ofertanților stagiilor să
desemneze un supraveghetor pentru stagiari care să-i ghideze în
îndeplinirea sarcinilor atribuite și să le monitorizeze progresele;

Condițiile de muncă
(6)                   
Asigurarea respectării drepturilor stagiarilor
în temeiul legislației UE și al legislației naționale
aplicabile, precum și a condițiilor de muncă pentru
aceștia, inclusiv a limitelor aplicabile timpului de lucru maxim
săptămânal, a perioadelor minime de repaus zilnic și
săptămânal și a drepturilor minime la concediu de odihnă;
(7)                   
Solicitarea ca ofertanții de stagii să
clarifice situația asigurărilor de sănătate și de
accident, precum și a concediului medical;
(8)                   
Asigurarea clarificării în acordul de stagiu a
faptului că remunerația și/sau indemnizația sunt sau nu
aplicabile, iar în caz afirmativ, precizarea valorii lor;

Drepturile și obligațiile
(9)                   
Asigurarea faptului că acordul de stagiu
precizează drepturile și obligațiile stagiarului și ale
ofertantului stagiului, inclusiv, dacă este relevant, politicile
ofertantului stagiului în ceea ce privește confidențialitatea și
drepturile de proprietate intelectuală;

Durata rezonabilă 
(10)               
Asigurarea unei durate rezonabile a stagiului,
care, ca regulă, să nu depășească șase luni, cu
excepția cazurilor în care o durată mai lungă este
justificată, de exemplu, programe de instruire profesională interne
în vederea recrutării sau stagiile efectuate în alt stat membru;
(11)               
Clarificarea circumstanțelor și a
condițiilor în care un stagiu poate fi prelungit sau reînnoit după
expirarea acordului inițial de stagiu;
(12)               
Încurajarea specificării în acordul de stagiu
a faptului că fie stagiarul, fie ofertantul, poate rezilia acordul în
condițiile unui preaviz scris comunicat cu două săptămâni
înainte;

Recunoașterea adecvată a stagiilor
(13)               
Încurajarea ofertanților de stagii să
certifice printr-un certificat sau o scrisoare de referință
cunoștințele, abilitățile și competențele
dobândite în cursul stagiilor;

Cerințele privind transparența
(14)               
Asigurarea faptului că furnizorii de stagiu
includ în anunțurile lor de stagii vacante și în comunicatele cu
caracter publicitar referitoare la acestea informații privind
condițiile de stagiu, în special cu privire la existența
remunerației și/sau a indemnizației și a protecției
sociale, și asigurarea faptului că serviciile de ocupare a
forței de muncă aplică cerințele în materie de
transparență și orientări adecvate privind cariera;

Partenerii sociali
(15)               
Promovarea implicării active a partenerilor
sociali în punerea în aplicare a Cadrului de calitate pentru stagii; 
Stagiile în alte țări
(16)               
Facilitarea mobilității transfrontaliere
a stagiarilor în Uniunea Europeană, printre altele, prin clarificarea
cadrului juridic național pentru stagiile de pe piața liberă
și stabilirea unor norme clare privind acceptarea stagiarilor din alte
state membre și trimiterea de stagiari în alte state membre și prin
reducerea formalităților administrative;
(17)               
Promovarea utilizării rețelei EURES
extinse și a schimbului de informații privind stagiile prin portalul
EURES și încurajarea serviciilor de ocupare a forței de muncă de
a încărca anunțurile de stagii vacante în portalul EURES;

Utilizarea fondurilor structurale și de
investiții europene
(18)               
Utilizarea fondurilor structurale și de
investiții europene, și anume Fondul social european și Fondul
european de dezvoltare regională, în următoarea etapă de
programare 2014-2020, precum și a Inițiativei privind ocuparea
forței de muncă în rândul tinerilor, dacă va fi cazul, în
vederea creșterii numărului și a calității stagiilor,
inclusiv prin parteneriate efective cu toate părțile interesate
relevante;

Punerea în aplicare a Cadrului de calitate pentru
stagii
(19)               
Punerea în aplicare a Cadrului de calitate pentru
stagii, cât mai curând posibil, nu mai târziu de sfârșitul anului 2014; 
(20)               
Identificarea autorității publice
responsabile cu această punere în aplicare și comunicarea către
Comisie a modului de punere în aplicare a Cadrului de calitate pentru stagii;
(21)               
Promovarea implicării active a serviciilor de
ocupare a forței de muncă, a instituțiilor de
învățământ și a ofertanților de stagii în punerea în
aplicare a Cadrului de calitate pentru stagii;

REMARCĂ INTENȚIA COMISIEI DE A:            

(22)               
Stimula cooperarea strânsă cu statele membre,
cu partenerii sociali și cu alte părți interesate, cu scopul de
a pune rapid în aplicare prezenta recomandare;
(23)               
Monitoriza punerea în aplicare a Cadrului de
calitate pentru stagii în conformitate cu prezenta recomandare și de a
analiza impactul politicilor în vigoare;
(24)               
Raporta cu privire la progresele realizate în
punerea în aplicare a prezentei recomandări pe
baza informațiilor furnizate de
către statele membre;
(25)               
Colabora cu statele membre, cu partenerii sociali,
cu serviciile de ocupare a forței de muncă, cu organizațiile
pentru tineret și pentru stagiari în vederea promovării prezentei
recomandări;
(26)               
Încuraja și sprijini statele membre, inclusiv
prin promovarea schimbului de cele mai bune practici între ele, să
recurgă la Fondul social european și la Fondul european de dezvoltare
regională sau la alte fonduri europene aferente perioadei de programare
2014-2020 pentru a crește numărul și calitatea stagiilor;
(27)               
Continua eforturile de a spori oferta de stagii
transnaționale în cadrul programului Erasmus+;
(28)               
Conlucra cu statele membre pentru includerea
stagiilor în EURES și de a înființa o pagină de internet
dedicată care să conțină cadrele juridice naționale
referitoare la stagii.
Adoptată la Bruxelles,
                                                                       Pentru
Consiliu
                                                                       Președintele
[1]               COM (2012) 727 final, 5.12.2012.
[2]               COM (2012) 728 final, 5.12.2012.
[3]               EP 2009/2221 (INI), 6.7.2010 și Rezoluția
2012/2647 (RSP).
[4]               Concluziile Consiliului European din decembrie 2012,
februarie 2013 și iunie 2013.
[5]               SWD(2012) 407 final, 5.12.2012.
[6]               Potrivit Comisiei Regatului Unit privind
remunerațiile mici, în raportul ei privind remunerația minimă
națională (2011), stagiile devin de facto o condiție
prealabilă pentru a obține un loc de muncă. 
[7]               Comisia Regatului Unit privind remunerațiile mici
se referă, în raportul ei pentru 2013, la „lipsa generalizată a
remunerațiilor minime pentru posturi care par a fi locuri de muncă”. 
[8]               Sondajul Eurobarometru din 2013 a arătat că
doar 9 % dintre stagii s-au desfășurat în străinătate.
[9]               www.consilium.europa.eu/uedocs/cms_Data/docs/pressdata/en/ec/131388.pdf
[10]             COM (2012) 729 final, 5.12.2012.
[11]             Recomandarea Consiliului privind înființarea unei
Garanții pentru tineret, 2013/C 120/01, 22.4.2013.
[12]             Printre altele, conținutul educațional poate
acoperi formarea de introducere la locul de muncă, o
explicație/descriere clară a activităților
organizației și aspectele subiacente în cadrul sectorului, precum și
atribuirea unui mentor care să urmărească activitatea
stagiarului și să-l îndrume.
[13]             SWD(2012) 407 final, 5.12.2012.
[14]             SWD(2013) 495 final, 4.12.2013
[15]             Articolul 3 din aceeași directivă prevede
că respectivele informații se furnizează angajatului în scris,
în termen de cel mult 2 luni de la începerea activității.
[16]             COM (2010) 378 final, 13.7.2010.
[17]             Începând cu 1 ianuarie 2014, Erasmus + va deveni noul
program UE de finanțare pentru învățământ, formare
profesională, tineret și sport. Erasmus + va avea o structură
nouă, raționalizată, care combină actualele programe de
finanțare din sector, inclusiv Programul de învățare pe tot
parcursul vieții (Comenius, Leonardo, Erasmus, Grundtvig și
programele transversale), Tineretul în acțiune, Jean Monnet, Tempus
și Erasmus Mundus.
[18]             EURES este o rețea de cooperare între Comisia
Europeană și serviciile publice de ocupare a forței de
muncă din statele membre. Portalul EURES oferă lucrătorilor,
angajatorilor și, în curând, stagiarilor și ofertanților de
stagii, informații privind locurile de muncă, stagiile și
oportunitățile de învățare în întreaga Europă.
[19]             Decizia Consiliului privind orientările pentru
politicile de ocupare a forței de muncă ale statelor membre,
2010/707/UE, 21.10.2010.
[20]             Recomandarea Consiliului privind înființarea unei
Garanții pentru tineret, 2013/C 120/01, 22.4.2013.
[21]             Concluziile Consiliului 11838/11 „Promovarea ocupării
forței de muncă în rândul tinerilor pentru a realiza obiectivele
Strategiei Europa 2020” din 17.6.2011.
[22]             Rezoluția 2012/2647(RSP).
[23]             EUCO 76/12 din 28/29 iunie 2012.
[24]             COM (2012) 727 final, 11.12.2012.
[25]             COM (2013) 800 final, 13.11.2013.